शबाना आजमी ने कहा था- ऐसे बदसूरत चेहरे वालों की एक्टर बनने की जुर्रत कैसे हुई
Bollywood Actor Naseeruddin Shah 73rd Birthday - Follow Actor Naseeruddin Movies List, Love Life, And Acting Career Details On Dainik Bhaskar. नसीरुद्दीन शाह अपने करीबी दोस्त ओम पुरी के साथ सेट के पास स्थित एक ढाबे में खाना खाने बैठ गए। 
खाट पर बैठे ही थे कि दूर से एक आदमी नसीरुद्दीन की ओर भागते हुए आता दिखा
ये किस्सा है साल 1977 का… नसीरुद्दीन शाह अपने करियर की तीसरी फिल्म भूमिका की शूटिंग कर रहे थे। उस फिल्म में स्मिता पाटिल, अमोल पालेकर और ओम पुरी भी अहम किरदारों में थे। एक दिन शूटिंग से थक-हारकर नसीरुद्दीन शाह अपने करीबी दोस्त ओम पुरी के साथ सेट के पास स्थित एक ढाबे में खाना खाने बैठ गए।
खाट पर बैठे ही थे कि दूर से एक आदमी नसीरुद्दीन की ओर भागते हुए आता दिखा। नजरें गड़ाकर गौर किया तो नसीरुद्दीन ने भांप लिया कि 'अरे ये तो मेरा दोस्त जसपाल है'। जैसे-जैसे जसपाल नसीरुद्दीन साहब के करीब पहुंचने लगा तो उसके चेहरे के साथ उसके हाथ में तेज धारदार हथियार और उसके चेहरे का गुस्सा भी साफ झलकने लगा। नसीरुद्दीन कुछ समझ पाते उससे पहले ही जसपाल ने उन पर हमला कर दिया और वो खून से लथपथ हो गए।
जसपाल नसीर साहब पर दूसरा वार करता उससे पहले ही ओम पुरी ने बिना खतरे का अंदाजा लगाए सीधे वो हथियार अपने हाथों से पकड़ लिया। छीना-झपटी होती रही, लेकिन जान पर खेलते हुए ओम पुरी ने वो हथियार तब तक नहीं छोड़ा जब तक जसपाल ने हार नहीं मान ली।
कुछ करीबियों की मदद से जसपाल पर काबू पा लिया गया। जैसे-तैसे ओम पुरी खून से सने हुए नसीरुद्दीन शाह को ढाबे से बाहर ले गए। मौके पर जल्दी ही पुलिस पहुंच गई और जख्मी नसीरुद्दीन शाह को तुरंत अस्पताल ले जाकर उनकी जान बचा ली गई।
ये किस्सा खुद नसीरुद्दीन शाह ने अपनी बुक नसीरुद्दीन शाह- एंड वन डे में शेयर किया है। उन्होंने बताया कि वो जसपाल को अपना जिगरी दोस्त समझते थे, लेकिन वो उनको कामयाब होता देख जलन में अंदर-ही-अंदर नफरत पैदा कर चुका था। खैर उस दिन नसीरुद्दीन ने अपना एक जिगरी दोस्त खोया तो जरूर, लेकिन उन्हें ओम पुरी में सच्चा दोस्त मिल गया, जो बिना अपनी जान की परवाह किए दोस्त को बचाने के लिए लड़ पड़ा।
वैसे ये दोस्ती नई नहीं थी। दोनों नेशनल स्कूल ऑफ ड्रामा में पढ़ाई करते हुए मिले थे। 4 साल NSD में बिताने के बाद दोनों ने फिल्म एंड टेलीविजन इंस्टीट्यूट ऑफ इंडिया, पुणे में साथ एक्टिंग का कोर्स भी किया था। पढ़ाई पूरी होते ही दोनों साथ 1976 में मुंबई पहुंचे।
इतने बदसूरत चेहरे के लड़के एक्टर बनने की जुर्रत कैसे कर सकते हैंः शबाना आजमी
जब नसीरुद्दीन शाह फिल्मों में आए तो वाकई उनकी शक्ल किसी हीरो जैसी नहीं थी। ये बात खुद नसीरुद्दीन भी जानते थे। लेकिन एक बार तो ऐसा भी हुआ जब शबाना आजमी ने नसीरुद्दीन शाह और ओम पुरी की NSD के दिनों की तस्वीर देखी और कहा- इतने बद्सूरत दो लोग हीरो बनने की जुर्रत कैसे कर सकते हैं। ये किस्सा खुद नसीरुद्दीन शाह ने द अनुपम खेर शो में सुनाया था।
खैर ये बात भी और है कि शबाना ने नसीरुद्दीन के साथ कई बेहतरीन फिल्मों में काम किया और खुद भी उनकी एक्टिंग की प्रशंसक बनीं। एक वक्त तो ऐसा भी था जब दोनों ने इतनी फिल्में साथ में साइन कीं कि नसीरुद्दीन अपनी वाइफ रत्ना पाठक से ज्यादा समय शबाना के साथ बिताते थे।
3 नेशनल फिल्म अवॉर्ड, 3 फिल्मफेयर, पद्मश्री और पद्मभूषण से सम्मानित हो चुके नसीरुद्दीन शाह आज 73 साल के हो चुके हैं। उम्र के इस पड़ाव में भी नसीरुद्दीन शाह 'कुत्ते' और 'गहराइयां' जैसी हाल ही में रिलीज हुई फिल्मों का हिस्सा रहे हैं। वेब सीरीज 'ताजः डिवाइडेड बाय ब्लड' में भी नसीरुद्दीन शहंशाह अकबर के रोल में नजर आए हैं। अपने करियर में करीब 163 फिल्मों में काम कर चुके नसीरुद्दीन को वर्ल्ड सिनेमा का सबसे मंझा हुआ कलाकार समझा जाता है।
आज जन्मदिन के खास मौके पर जानिए नसीरुद्दीन से जुड़ी कुछ अहम बातें-
पिता के साथ रही अनबन, मौत पर चेहरा देखने भी नहीं गए
20 जुलाई 1950 को नसीरुद्दीन शाह का जन्म बाराबंकी के एक नवाब खानदान में हुआ था। पिता अली मोहम्मद शाह तहसीलदार हुआ करते थे। भारत-पाकिस्तान का बंटवारा हुआ तो दादा और चाचा पाकिस्तान चले गए, लेकिन नसीरुद्दीन शाह के पिता ने भारत में रहने का फैसला किया।
नसीरुद्दीन के पिता चाहते थे कि उनके बच्चे पढ़-लिखकर बड़े अफसर बनें ,लेकिन नसीर साहब थे कि उनका पढ़ाई से कोई लेना-देना ही नहीं था। उनकी तीन ही पसंदीदा चीजें थीं। पहली पसंद क्रिकेट, दूसरी थिएटर और तीसरी फिल्में।
जब नसीरुद्दीन 8वीं में पहुंचे तो क्लास के 50 बच्चों में उनका नंबर सबसे आखिरी रहा। पिता का पूरा ध्यान स्कूल परीक्षा के नंबर पर था, लेकिन उनका क्रिकेट स्कोर बोर्ड पर। एक बार पिता इस बात से इस कदर नाराज हुए कि घर हंगामा मच गया। मामला यहां तक पहुंच गया कि नसीरुद्दीन और उनके पिता ने आंखें मिलाना तक छोड़ दिया। पिता का गुस्सा काफी हद तक जायज था क्योंकि नसीरुद्दीन शाह के दो बड़े भाइयों में एक आर्मी अफसर था तो दूसरा इंजीनियर। बढ़ती उम्र के साथ पिता की सख्ती भी बढ़ने लगी। वो दबाव बनाने लगे कि नसीरुद्दीन भी अपने भाइयों की तरह मेहनत करें और डॉक्टर बनें, लेकिन किस्मत में तो कुछ और ही लिखा था।
नसीरुद्दीन शाह ने घर के खिलाफ जाकर NSD (नेशनल स्कूल ऑफ ड्रामा) में दाखिला ले लिया। पिता ने हर लिहाज में नसीरुद्दीन शाह से रिश्ता तोड़ लिया। भाईयों ने कुछ हद तक आर्थिक मदद दी, लेकिन एक दिन दाखिला लेने के लिए उन्हें 600 रुपए की जरुरत आन पड़ी। अचानक कुछ समझ नहीं आया तो नसीरुद्दीन ने पिता को खत लिया और तत्काल 600 रुपए भेजने की मांग कर दी। उन्हें लगा नाराज पिता रुपए नहीं भेजेंगे, लेकिन अगले ही दिन उनके पास वो रकम पहुंच गई।
साल गुजरे और पिता जिस लड़के को नाकारा समझते थे, उसने फिल्मों में जगह बना ली। जब नसीरुद्दीन को पहली फिल्म के लिए 1000 रुपए मिले, तो उन्होंने वो रकम पिता के हाथों में सौंप दी। पिता खुश हुए और रिश्ता सुधरने की कगार पर आ गया। लेकिन कुछ समय बाद ही पिता गुजर गए।
नसीरुद्दीन शाह अपने पिता से रिश्ते सुधारना चाहते थे, लेकिन उन्हें वक्त ही नहीं मिला। ये बात दिमाग में इतनी खटकी कि वो अपने पिता के अंतिम संस्कार में भी शामिल नहीं हुए। कुछ समय बाद वो पिता की कब्र में पहुंचे और घंटों तक वो सारी बातें कहते रहे, जो वो जीते-जी कभी कह नहीं सके।
एक्टिंग की ट्रेनिंग लेने के बाद नसीरुद्दीन शाह ने 1975 की फिल्म निशांत से हिंदी सिनेमा में जगह बनाई। उनकी शुरुआती तीन फिल्में निशांत, मंथन और भूमिका बड़ी हिट रही और उन्हें देशभर में पहचाना जाने लगा। दुग्ध क्रांति पर बनी फिल्म मंथन को बनाने के लिए गुजरात के 5 लाख किसानों ने अपनी दिहाड़ी मजदूरी से 2-2 रुपए जमा कर फिल्ममेकर को दिए, जिससे ये फिल्म बनना संभव हो सका। 1977 में नसीरुद्दीन ने दोस्त बेंजामिन गिलानी और टॉम अल्टर के साथ मिलकर थिएटर ग्रुप मोंटेल प्रोडक्शन की शुरुआत की।
1979 की फिल्म स्पर्श में नसीरुद्दीन ने अंधे आदमी का रोल इतना बखूबी निभाया कि उन्हें इसके लिए उन्हें पहला नेशनल अवॉर्ड मिला। इसके अलावा उन्हें फिल्म पार और इकबाल के लिए भी नेशनल अवॉर्ड मिला है। 1987 में नसीरुद्दीन शाह को पद्मश्री और 2003 में पद्म भूषण से नवाजा गया है।
19 साल की उम्र में 11 साल बड़ी लड़की से की थी शादी
1 नवंबर 1969 को नसीरुद्दीन शाह ने मनारा सीकरी से शादी की थी। उस समय वो खुद 19 के थे, जबकि उनकी पत्नी उनसे 11 साल बड़ी थीं। इस शादी से नसीरुद्दीन शाह को एक बेटी हीबा शाह हुई, लेकिन एक साल में ही अनबन बढ़ने से दोनों अलग रहने लगे। 1970 के आसपास नसीरुद्दीन शाह की मुलाकात सत्यदेव दुबे के प्ले में रत्ना पाठक से हुई। पहले दिन फॉर्मल मीटिंग हुई और अगले दिन दोस्ती।
साथ काम करते हुए दोनों एक-दूसरे को चाहने लगे। एक दिन नसीरुद्दीन ने मौका देखकर रत्ना के सामने शादी का प्रस्ताव रख दिया। वो मान गईं, लेकिन उनके परिवार वाले इस शादी के खिलाफ थे। वजह थी नसीरुद्दीन का शादीशुदा होना। रत्ना से शादी करने के लिए उन्होंने पहली पत्नी से तलाक भी ले लिया।
एक दिन जब नसीरुद्दीन की मुलाकात रत्ना पाठक की मां दीना पाठक से हुई तो उन्होंने पूछ लिया, क्या शादी के बाद बेटी का धर्म बदलोगे। जवाब में जब नसीरुद्दीन ने इनकार कर दिया तो बात बन गई। दोनों ने 1982 में शादी कर ली। उसी साल नसीरुद्दीन की पहली पत्नी का निधन हो गया। नसीरुद्दीन शाह और रत्ना के दो बच्चे इमाद और विवान हैं।
नसीरुद्दीन को है रेयर बीमारी, नींद नहीं आती, एक ही शब्द बड़बड़ाते हैं
नसीरुद्दीन शाह को ओनोमैटोनिया नाम की एक रेयर बीमारी है, जिसके चलते वो आम लोगों की तरह सुकून की नींद नहीं ले पाते। उन्हें बेचैनी बनी रहती है और वो एक ही बात बार-बार दोहराते रहते हैं। ये एक तरह की मेडिकल कंडीशन है, जिसमें व्यक्ति जागते हुए और सोने से पहले एक पसंदीदा बात लगातार बोलता रहता है, जिसके चलते उसे नींद नहीं आती।